Έλενα Μπλατσούρα-Φλαμουράκη

Η Έλενα Μπλατσούρα-Φλαμουράκη (1931-2004) γεννήθηκε στην Αθήνα, στις 26 Μαΐου 1931 και σπούδασε γλυπτική στην Ανωτάτη Σχολή Καλών Τεχνών, παρακολουθώντας τα εργαστήρια των καθηγητών Γιάννη Μόραλη, Μιχάλη Τόμπρου και Ιωάννη Παππά. Ολοκλήρωσε τις σπουδές της το 1955, ενώ το Φεβρουάριο του 1960 ανέλαβε την αποκατάσταση του γλυπτικού διακόσμου πολλών ιστορικών και σύγχρονων μνημείων της Γερμανίας. Συγκεκριμένα εργάστηκε για τα ακόλουθα δημόσια κτήρια:

 Νέο Ανάκτορο Στουτγάρδης, αίθουσα δεξιώσεων και έδρα Υπουργείων (γλυπτά εσωτερικού και εξωτερικού χώρου)
 Ανάκτορο Solitude, έδρα της Διεθνούς Ακαδημίας Τεχνών (ανάγλυφος διάκοσμος)
 Ανάκτορο Rosenstein, Παλαιοντολογικό Μουσείο (γλυπτά στον περίβολο χώρο)
 Δημόσια σχολή του Markgrӧningen για παιδιά με ειδικές ανάγκες (ανάγλυφα εισόδου)
 Wilhelma, Στουτγάρδη, Bad Cannstatt, Ιστορικός, Βοτανικός και Ζωολογικός κήπος (πολυάριθμα ανάγλυφα και τοιχογραφίες)
 Εθνικό Νομισματοκοπείο (τοιχογραφία μνημειακών διαστάσεων στην αίθουσα υποδοχής).

Τα έργα της καλλιτέχνιδας σε αυτά τα δημόσια κτήρια, αξιολογούνται μεταξύ άλλων από τους ειδικούς ως αριστουργήματα. Παράλληλα με αυτή τη δραστηριότητα, εκτέθηκαν έργα της σε πολυάριθμες εκθέσεις στη Γερμανία και το εξωτερικό και βρήκαν την ομόφωνη θετική ανταπόκριση των κριτικών έργων τέχνης. Από τη μακρά λίστα των εκθέσεών της, αξίζει να μνημονεύσουμε τις εξής:

 Μεγάλη Έκθεση στη γκαλερί Schaller στη Στουτγάρδη (1979). Η γκαλερί Schaller είναι η αρχαιότερη γκαλερί της Γερμανίας και δημιουργήθηκε το 1860.
 Μεγάλη έκθεση της Ευρωπαϊκής Ένωσης στην Καρλσρούη (1982). Σ’ αυτή την έκθεση πήραν μέρος καλλιτέχνες από χώρες της Ε.Ε. Η Έλενα Μπλατσούρα-Φλαμουράκη αντιπροσώπευσε την Ελλάδα.
 Μεγάλη έκθεση της τέχνης του 20ου αι. στο Biberach (1985). Σ’ αυτή την έκθεση παρουσιάστηκαν οι σημαντικότεροι καλλιτέχνες του 20ου αιώνα.

Τα έργα της Έλενας Μπλατσούρα-Φλαμουράκη εκτιμήθηκαν από πληθώρα κριτικών, ιδιαίτερα του γερμανικού τύπου, καθώς και από ποικίλες εκπομπές της γερμανικής τηλεόρασης και του ραδιοφώνου. Έργα της καλλιτέχνιδας βρίσκονται, μεταξύ άλλων, στις ακόλουθες δημόσιες συλλογές:

 Συλλογή Δημοτικής Πινακοθήκης της Στουτγάρδης.
 Συλλογή του Προεδρείου της Κυβερνήσεως της Στουτγάρδης.
 Συλλογή της πόλης της Στουτγάρδης. Γλυπτό “Die Biellmann-Pirouette”. Εκτίθεται στο παγοδρόμιο Waldau.
 Συλλογή του επαρχείου του Esslingen.
 Neckarwerke. Εταιρεία παροχής ενέργειας –AG. Γλυπτό «Αίολος». Εκτίθεται στην είσοδο.
 Υπουργείο Εργασίας του κρατιδίου Baden-Württemberg. Πληθώρα έργων.
 Βιομηχανία Nagel, στην κωμόπολη Nürtingen. Πληθώρα γλυπτών.
 Διοικητήριο της Καρλσρούης.
 Τράπεζα Sparkasse στην Καρλσρούη. Γλυπτό «Η Μεταμόρφωση του Δία». Εκτίθεται στην αίθουσα υποδοχής της τραπέζης.
 Συλλογή της Εταιρείας για την Πυρηνική Ασφάλεια στην περιοχή München-Garching.
 Συλλογή Mayer στην πόλη Gallen της Ελβετίας. Πληθώρα έργων. 
 Συλλογή Pallas, Ελβετία. Πληθώρα έργων.

Επίσης, πλήθος των έργων της βρίσκονται σε πολυάριθμες ιδιωτικές συλλογές.

 Πηγές 


 Υπουργείο Εξωτερικών, Διεύθυνση Απόδημου Ελληνισμού (1983), Έλληνες Καλλιτέχνες του Εξωτερικού, επιμέλεια Νίκη Λοϊζίδη, Εκδοτική Ελλάδος, σελ. 141
 Gaitanides J. & Ferber E. (1982), Elena Flamourakis-Blatsoura, SKULPTUREN, Edition Greß

Κατηγορία:Έλληνες γλύπτες